text: Lyklaleikari hjá Newton Heath fyrstu árini
text: #000006
text: Samanlagt spældi Fred Erentz 310 dystir fyri Newton Heath og skoraði 9 mál árini 1892-1902. Hann setti fleiri varðar á vegnum, áðrenn ein knæskaði noyddi hann at gevast eftir kappingarárið 1901-02. Hann var tann fyrsti, sum spældi 100 (14. desember 1895), 200 (januar 1899) og 300 (mars 1902) dystir fyri felagið, og hann átti dystarmetið fram til fyrra heimsbardaga. Hann spældi eisini seinasta dystin undir navninum Newton Heath, tá Manchester United vann 2-1 á Manchester City í Manchester Senior Cup. Dysturin varð spældur tann 26. apríl 1902 og sama dag samtykti nýggja nevndin at broyta navnið til Manchester United, so felagið kundi byrja av nýggjum eftir fíggjarliga sera tungan sjógv.
text: #000008
text: Fred Erentz er framvegis millum 50 teir fremstu, sum hava spælt flestar dystir fyri Manchester United í søgu felagsins. Hann var eisini við til at vinna Manchester Senior Cup í 1892-93 og í 1901-02, hóast bróðurparturin av fótbóltslívsleiðini hjá Newton Heath fór fram í 2. deild. Í Newton Heath spældi Fred Erentz sjey dystir saman við bróðrinum Harry kappingarárið 1897-98, har báðir vóru verjuleikarar og teir kundu eisini verið sameindir í Tottenham Hotspur, um Fred hevði tikið av góða sáttmálanum frá Spurs, har Harry spældi høgri bakkur eftir stutta tíðarbilið hjá Newton Heath. Teir vóru sostatt millum fyrstu brøðrapør í felagnum.
text: #000009
text: Brøðurnir báðir vórðu aftur sameindir í mai mánaða 1897, tá Newton Heath keypti Henry Bernt “Harry” Erentz (f. 17. september 1874 – d. 19. juli 1947) frá Oldham County. Harry Erentz byrjaði fótbóltslívsleiðina við heimstaðarfelagnum Dundee í 1895. Eftir kappingarárið 1895-96 varð Harry seldur til Lancashire League felagið Oldham County, áðrenn hann skifti til Newton Heath árið eftir. Tað gingu kortini átta mánaðir, áðrenn hann spældi fyrsta dystin fyri Newton Heath, tá hann spældi saman við eldra bróðrinum á høgra bakki í einum 1-5 tapi á útivølli fyri Woolwich Arsenal tann 8. januar 1898. Harry spældi bara níggju dystir fyri Newton Heath (seks í landskappingini og tríggjar í FA Cuppini) millum januar og apríl, áðrenn hann skifti til Southern League liðið Tottenham Hotspur í mai 1898 saman við verjufelaganum James McNaught.
text: #000010
text: Harry Erentz var ein tryggur verjuleikari, sum las spælið væl og hevði styrkina í høvuðsspælinum. Hann var náðileysur í takklingini og varð kallaður “Tiger”. Hann spældi eisini 18 dystir fyri liðið, sum vann Southern League í 1899-1900, men besta løtan mundi vera, tá Spurs eftir umdyst vann FA Cup finaluna 1901 á Sheffield United á Burnden Park í Bolton. Fyrri dysturin endaði 2-2 á Crystal Palace leikvøllinum í London og í seinna dystinum vann Spurs 3-1. Sigurin hevði við sær, at Spurs gjørdist fyrsta – og higartil einasta – felag uttan fyri Fótbóltdeildina, sum hevur vunnið FA Cup. Harry spældi allar dystirnar á sigursferðini.
text: #000012